ΓΡΑΠΤΗ ΕΡΩΤΗΣΗ E-0359/99

υποβολή: Elisabeth Schroedter (V) προς την Επιτροπή

(1 Μαρτίου 1999)

Θέμα: Εκτροπή κοινοτικών πιστώσεων του ΕΤΠΑ από την κυβέρνηση του κρατιδίου Mecklenburg-Vorpommern για οδούς πρόσβασης στον αυτοκινητόδρομο Α20

Στην απάντησή της στην ερώτησή μου για το ίδιο θέμα της 16.4.1998 (E-0518/98)(1) η Επιτροπή δήλωσε ότι δεν διαθέτει πληροφορίες για εκτροπή κονδυλίων του ΕΤΠΑ με προορισμό την επιδότηση βασικών μέτρων υποδομής σε ομοσπονδιακό επίπεδο ή σε επίπεδο κρατιδίου Mecklenburg-Vorpommern. Η Επιτροπή δήλωσε επίσης ότι δεν είναι δυνατόν να επιδοτηθούν γενικά μέτρα υποδομής από τα κονδύλια του ΕΤΠΑ.

Ταυτόχρονα από δημόσιες δηλώσεις του Υπουργού Οικονομικών του κρατιδίου Mecklenburg-Vorpommern, κ. Rolf Eggert, προκύπτει ότι αρχίζουν εργασίες σχεδιασμού για τη σύνδεση της νήσου Rügen με τον αυτοκινητόδρομο Α20, σχέδιο που αναμένεται να επιδοτηθεί με 272 εκατ. DM από το ΕΤΠΑ (επί συνόλου 724 εκατ. DM, δηλαδή πάνω από ένα τρίτο).

1. Θεωρεί η Επιτροπή ότι με τέτοια επιδότηση γίνεται χρηστή και αποτελεσματική χρήση των πιστώσεων της ΕΕ, ιδιαίτερα όσον αφορά τις επιπτώσεις στην απασχόληση και την προώθηση των μικρομεσαίων επιχειρήσεων; Εάν ναι, τι θετικές επιπτώσεις ελπίζει η Επιτροπή ότι θα υπάρξουν για την απασχόληση και πόσες θέσεις εργασίας θα δημιουργηθούν άμεσα και έμμεσα;

2. Εκλήθη να γνωμοδοτήσει η Επιτροπή πριν από την εκτροπή των πιστώσεων οικονομικής ανάπτυξης για βασικά μέτρα υποδομής στο κρατίδιο Mecklenburg-Vorpommern; Εάν ναι, ενέκρινε την εκτροπή αυτή; Εάν όχι, τι μέτρα σκοπεύει να πάρει για να παρεμποδίσει την λανθασμένη χρήση των πιστώσεων ΕΤΠΑ;

Απάντηση της κας Wulf-Mathies εξ ονόματος της Επιτροπής

(31 Μαρτίου 1999)

Δεν υποβλήθηκε επισήμως στην Επιτροπή το σχέδιο συγχρηματοδότησης από το Ευρωπαϊκό Ταμείο Περιφερειακής Ανάπτυξης (ΕΤΠΑ), για την κατασκευή μιας οδού πρόσβασης του νησιού Rόgen προς τον αυτοκινητόδρομο A 20. Στην απάντηση της, στην γραπτή ερώτηση E-518/98 του κ. Βφsch, η Επιτροπή εξήγησε ότι ένα τέτοιο είδους σχέδιο δεν θα μπορούσε να αποτελέσει αντικείμενο συγχρηματοδότησης από το ΕΤΠΑ, στο πλαίσιο των ισχυουσών διατάξεων του κοινοτικού πλαισίου στήριξης (ΚΠΣ) για τις περιφέρειες του στόχου 1 στη Γερμανία, για την περίοδο 1994-1999. Δεδομένου του σημείου εξέλιξης των εν λόγω προγραμμάτων, τόσο σε επίπεδο αναλήψεων υποχρεώσεων όσο και σε επίπεδο δαπανών, θα πρέπει πράγματι να αποκλεισθεί το ενδεχόμενο κοινοτικής συνδρομής κατά την τρέχουσα περίοδο προγραμματισμού.

Όσον αφορά την μέλλουσα περίοδο προγραμματισμού (2000-2006), το σχέδιο κανονισμού το σχετικό με το ΕΤΠΑ(2) προβλέπει τη δυνατότητα συγχρηματοδότησης επενδύσεων υποδομών που συμβάλλουν στην αύξηση του οικονομικού δυναμικού, στην ανάπτυξη, στην διαρθρωτική προσαρμογή και στην βιώσιμη απασχόληση των περιφερειών του στόχου 1. Στις περισσότερο μειονεκτούσες περιφέρειες, και, ιδίως, στις ιδιαίτερα απομακρυσμένες από το κέντρο και νησιωτικές περιφέρειες της Κοινότητας, η ανάπτυξη των υποδομών μεταφορών μπορεί πράγματι να αποτελέσει βασικό στοιχείο της ανταγωνιστικότητας των επιχειρήσεων και της περιφερειακής ευημερίας (βλ. την κοινοποίηση της Επιτροπή της 14.1.1999)(3). Στο πλαίσιο αυτό, η Επιτροπή θα δώσει ιδιαίτερη προσοχή στις συνθέσεις και διασυνδέσεις με τα διευρωπαϊκά δίκτυα (TEN), των οποίων αποτελεί, επίσης, μέρος ο αυτοκινητόδρομος A 20, ο οποίος βρίσκεται σε στάδιο κατασκευής.

Μετά την έκδοση νέων κανονισμών σχετικών με τα διαρθρωτικά ταμεία, εναπόκειται στις εθνικές αρχές να αποφασίσουν αν επιθυμούν να υποβάλουν το σχέδιο κατασκευής μιας οδού πρόσβασης του νησιού Rόgen προς τον αυτοκινητόδρομο A 20 στην Επιτροπή, στο πλαίσιο του προγραμματισμού των παρεμβάσεων των διαρθρωτικών ταμείων στο Mecklenburg-Vorpommern. Μόνον όταν οι αρχές θα έχουν υποβάλλει το σχέδιο αυτό στην Επιτροπή, η τελευταία αυτή θα είναι σε θέση να εξετάσει την αποτελεσματικότητα του όσον αφορά τις δαπάνες, το περιβάλλον, τις οικονομικές επιπτώσεις και συνέπειες στην απασχόληση στην περιφέρεια. Πράγματι, τα προγράμματα, το συνολικό επιλέξιμο κόστος των οποίων υπερβαίνει τα 50 εκατ. ευρώ, θα πρέπει να προκαλέσουν αντικείμενο ειδικής διαδικασίας έγκρισης από την Επιτροπή, με βάση τις ιδιαίτερα ακριβείς ενδείξεις τις οποίες πρέπει να παράσχει το ενδιαφερόμενο κράτος μέλος (βλ. άρθρα 24 και 25 του σχεδίου κανονισμού που αφορά τις γενικές διατάξεις τις σχετικές με τα διαρθρωτικά ταμεία.

Προκειμένου να μεγιστοποιηθεί η συμβολή των δημοσιονομικών πόρων, η Επιτροπή θα ενθαρρύνει, στο μέτρο του δυνατού, τα σχήματα "εταιρική σχέση δημοσίου ιδιωτικού τομέα" αποσκοπώντας στον συνδυασμό της κοινοτικής συνδρομής με μορφή επιδοτήσεων δια των δανείων (με την συμμετοχή της Ευρωπαϊκής Τράπεζας Επενδύσεων) και την κοινοτική χρηματοδότηση.

(1) ΕΕ C 402 της 22.12.1998, σελ. 13.

(2) ΕΕ C 176 της 9.6.1998.

(3) COM(98)806 τελικό.